khistorydata/jeongjo-sjw-relations huggingface dataset:
정조 12년
李亨元以兵曹言啓曰卽者金虎門入直哨官李光進所告內今夜軍號四張受出於本曹郞廳一張傳于南營一張留置金虎門直所二張例使入直掌務軍士從建陽門隙傳給于弘化門集賢門兩處入直所矣金虎門掌務軍士李發龍中間一張閪失只以一張傳給弘化門軍士云不能詳審致此閪失之境事極驚駭亦關後弊不可仍置亦不可以軍士之閪失金虎門哨官難免其不能檢飭之罪至於弘化門哨官金吉行夜已向深軍號相應渠獨不受當受之軍號默無一言其罪難掩李光進金吉行竝拿問處之該營大將常時若能嚴飭則豈有此弊從重推考軍士李發龍自該營各別嚴治軍號則集賢門弘化門入直哨官均是訓局所管今夜一張雖失一張尙在以此輪看之意分付何如傳曰允入直軍士大將例不得統察況下鑰以後事乎入直堂上爲先從重推考軍號頒布專係郞官則遺漏雖在頒布後後弊所關不可無飭當該郞廳先汰後後拿可也
정조 12년
南鶴聞以備邊司言啓曰卽見守禦使金鍾秀所啓則以爲南漢僧徒漸次流散過半減縮而聞僧徒本料窠及逐朔試射放付料之窠比北漢幾乎半之今若稍增料窠則可爲還集之一助而城餉漸縮之中元數許劃旣甚重難戶還猥多之中加分取耗亦添弊端而南北漢等是保障之地僧徒料窠之懸絶如此如有量宜增窠之道似有還集之道爲辭而批旨問于曾經守使令廟堂草記回啓事命下矣問于曾經守使則判府事徐命善領敦寧洪樂性病不收議行副司直徐有寧以爲僧徒料窠較北漢懸絶宜有從略區處之道而城餉除出非所可議加分取耗亦添弊端似無從他變通之方云行副司直鄭民始以爲僧徒料窠之不足自前多以爲言而元穀旣難許劃加分尤有弊端又無他變通之道則料窠之加增似難遽議云矣保障守護之地僧徒之若是減縮誠非細悶還集之道果不出於稍增其料窠增料之道又不出於元餉許劃與加分取耗而已而廣州糴多之弊實爲民人難支之端爲軫居僧之生理反添民間之巨瘼非計之得勢將於元餉中劃出若干石以爲霑丐之資而聞時守使之言則如得五六十石米可以略略措置云而多數許劃尤涉重難每年四十石特爲劃給以爲取用之地其本料窠及試射放料窠增置之數使卽報本司何如傳曰允
정조 12년
李亨元以御營廳言啓曰本廳千摠李夏保冬至正使軍官帶去軍任不可久曠改差何如傳曰允
정조 12년
兵曹判書李文源疏曰伏以臣自有向來罪犯分甘沒身謬廢何顔復廁於淸朝衣冠之列而恩造去益罔極一身不得自有始焉分司之唐突轉有諸曹之兠攬而其縱恣無恥至於中權之冒據而極矣每一循省不覺面騂而背汗日者憲長之疏遣辭聲罪轉益嚴峻臣何敢不思自反更思煩瀆而宜去不去致此屢悔皆臣自取尙誰尤哉惟有亟解重任永謝榮塗庶爲臣一分自靖之圖天地至仁無物不遂體諒之恩何待臣辭之畢乎況今內外從之分長兩銓尤爲臣難冒之端以職任則東銓爲重也以私義則少弟當遞也反復參倚自劃已審特飭之下末由趨承略具短籲猥瀆崇聽伏乞聖明曲賜鑑諒亟許斥退以重公議以安私分不勝幸甚云云答曰省疏具悉前此旣受而爲謝況字句間略提乎謝過但當如初附陳引義卿豈敢爲此格外之說不念有損國體乎一疏足矣勿辭斯速入來開政
정조 12년
持平趙恒鎭疏曰伏以日月迅駛文孝世子祥禫奄過時序已換睿儀永閟止慈之聖懷曷極仇賊未討茹痛之輿憤冞切臣以苫堊餘喘雖不死滅尙有見聞公私交憤忽然忌生今於千萬夢寐之外忽伏承持憲特除手奉恩誥誰與爲榮感惶之極益痛冥頑之甚區區悲苦之情豈有冠帶趨公之念而署經時急召牌夜臨怵畏義分章皇祗肅而因仍冒據義所未忍玆敢冒死哀籲於天地父母之前伏乞俯賜矜憐亟行鐫改俾臣得以退伏楸廬以全株守不勝幸甚臣於見職副急暫出何敢妄有他說而積惋在中忍耐不得敢此附陳焉嘻噫痛矣計臣三霜之間國勢轉益孤危世變尤復驚懍言之膽墜思之淚逬矧今五九月之兩朞過而帀域含生心無依係情若癡狂天經地義一任斁滅君讐國賊看作尋常似此悲冤似此擧措古今天下寧有是耶惟彼凶醫逆楫之久戴頭領尙在地上者爲擧國腐心之痛而向聞北來共傳之言渠於赴謫以後自處醫人鬻技衒術無所顧忌卽此而可知爲窮凶極惡無所不爲之逆而今乃移置近地殆若雜犯罪人之遇歉遷配者然刑政之乖繆胡至於此其他諸醫之同惡作變者竝與妖媼而置之不問久貸當律其可謂國有法乎臣實憤迫繼以痛哭至於宇鎭父子則國家何負於渠而七字刀割遂作復明之窩窟大逆之案已輸於鞫招而絶海之竄不悛其陰圖密募島人圖取錢貨棘中之書來自重溟京裏之人互通聲氣叵測之謀若是妖譎難言之憂殆亦危懍大臣筵奏三司箚爭舊惡新慝有不可晷刻容貸而聖批靳允一向如前目下駭惑已不可言將來憂虞容有極哉若時偉卽臣袒免之族也渠之千罪萬惡一國已言之三司已誅之臣亦隨搢紳後粗效滅親之義而蓋其凶害之罪實爲家國之讐今叨言地益激公憤臣實昏昧雖無輔族之先見平日隱憂固知欒氏之必敗而豈料其畢竟罪犯直爲儲君之讐賊以貽闔門之恥辱至此之極乎且宇鎭之爲妖爲逆已自四五年前路人皆知其心同朝猶恐或浼若其深惡而痛斥者則同朝之中臣族爲最偉獨何心密地綢繆互結腸肚外瞞儕類內欺親族及至擬帥之眞贓露而遂與已結案之賊同爲大不道之逆此臣所以扼腕而憤切齒而痛比他人尤有所萬萬者也伏願殿下穆然深思赫然夬斷醫媼窮凶之節宇偉悖逆之罪待用刑一倂拿來窮覈正法以洩悲憤以正倫彝沬血以祝逆楫謫中行醫之狀宜令道臣嚴加査實俾遐方人民皆知賊醫之不可近雖於用刑之前此賊之仍置善地大關刑章爲先絶島安置以待究覈之日斷不可已也云云答曰省疏具悉勿煩爾其勿辭察職
정조 12년
戊申十月二十一日辰時上御誠正閣三使臣參班大臣同爲入侍時冬至正使李在協副使魚錫定書狀官兪漢謨左議政李性源右議政蔡濟恭判府事兪彦鎬同副承旨南鶴聞假注書李貞運記事官李相璜金祖淳以次進伏訖在協等曰冬候猶暖此時聖體若何上曰一樣矣上曰卿萬里銜命日寒如此慮不能弛須善爲往返也在協曰臣將半年離陛下情耿結伏願愛惜精神保嗇聖躬焉上曰卿言好矣可不體念上曰乾隆稱慶之退行與否詳爲知來然後當有別使之行矣在協曰入去後可以探知矣在協曰典牲署奉事曺允植臣於今行帶去而祭享進排官或有苟艱之時云他司中相換事分付該曹何如上曰依爲之出擧條上曰閔事世代遠近干犯淺深旣未明知則其界限之區別誠難矣收議中領相則以爲名宦外不必盡枳左相則以爲不敢指的右相則所據頗似明白而亦只以韓孝純子孫之從宦爲較量而已此是大義關頭不可放過此而放過則其弊將至於禽獸夷狄矣本事詳知然後始可定界限矣收議批旨以惡固然矣善亦無關於世類爲敎矣聞見之者皆誤解此義視之以其先之有釁累者雖百世之後不可使從宦者然此非予敎之本意也蓋予之意謂其先世雖有勳勞其子孫若不肖則不可以其先之勳勞而皆爲名宦以此反隅則雖其先世有釁累其子孫若有可用者則亦不可以其先之釁累而竝廢其孫也此可反隅看之義而見者皆不免錯解而深看亦可怪也昨聞吏參言則問於右相而始知此義之如此云右相所見果何如濟恭曰惡固然矣之敎不外於澤斬之義也至於世宥不言名宦之敎亦謂不可以其先之勳勞而皆可爲名宦之義也善旣如是則惡可反隅臣則如是解之矣上曰卿言得之矣聖人澤斬之訓只及小人則蓋古無惡逆之故也夢龍負犯若果罔赦則今於其裔豈可顧迫切之嫌而本事界限之淺深詳知然後可定其從宦與不從宦之別旣未斟量其分數則有不可遽登文字故臺批雖以問于大臣決之爲敎而收議批旨之勿出於朝紙者此也彦鎬曰收議批旨臣姑未及覽而都憲疏誠是不易之論臺通則不可擬議也明矣性源曰夢龍本是仁弘之所吹噓而爲相時年不過六十不可以老昏有所容貸其孫之不可通臺選誠如都憲之言矣濟恭曰夢龍事野史所載狼藉有非其然豈然之比也本以爾瞻之黨力主凶論至於入相後負犯彰著則雖其世代稍遠不可更議於淸路矣至於韓孝純則西宮之變在於戊午而孝純之名入於己未合啓中光海批答亦曰扶護西宮不獨一孝純云若與奸凶同謀則至於己未豈有此啓乎蓋孝純於二十三啓皆不參至二十四啓始參云則不可與夢龍比論矣上曰韓孝純是西平之叔且其時老昏容有可恕之端至於夢龍則事實旣未詳知且其子有伏法者此果合於臺疏所謂百世不宥者乎若比於爾瞻纘男輩則或不無區別耶濟恭曰比之於此輩則果不無差輕閔若有可取則郞署州縣亦無不可而但臺通則決不可許之矣上敎彦鎬曰趙貞相事究其本則由於卿等旣與同患難而卿之前後居銓一不檢擬誠是歉德貞相今始通淸可謂善爲矣彦鎬曰然矣上曰予於李益運事尙今嘉賞矣向於右相事一世無不波蕩而益運能辦人所難可謂有所不爲者也若不用右相則已矣右相登庸之後益運有何罪而枳廢乎此事尙載其時日記一按可考此等人收用然後可以勸起末俗而若急加擢用則有非次次調劑之本意故姑未爲之矣上曰槐院分館事可謂無弊善成矣性源曰此本非有弊之事也上曰予於先正果誠心尊慕而至於金范甲其累不過醜正則此與惡逆有異在惡逆亦有淺深輕重之別況此事乎此非予尊慕之或後於卿等而然也當者生時猶無礙做官今當大疏通之時其孫之不許槐圈誠爲不可故日前傳敎良以此也兪判府之意何如彦鎬曰槐圈之竝塞臣亦以爲過矣性源曰芸閣番次事今得釐正誠幸矣上曰右相向於庶類通淸時有持難之議云然否濟恭曰臣意以爲不可防限之蕩然而非謂此輩之永塞也亦不可無闊狹之道商量博詢以成一定之制好矣上曰大抵世事窮則變變則通天道互環無往不復豈可以人力防之乎非但此也顧今名宦不出石竇之外在先朝多有除授之命故無勢者以是聳動今則此擧甚罕故今日明日無開眼之事豈非可悶乎濟恭曰臣於少時見故相趙顯命之居銓行政則誠心求才以爲收用故其政目中所擬之人必皆一能一藝之士四方聽聞莫不興起而近來居銓者初不留意於得人只從此中檢擬故非但人才之未得反啓躁競之風此實銓官之責上曰不獨人才之眇然銓官之眼目甚卑故也誠可歎也上曰副使書狀進前錫定漢謨進伏上曰我國不患無書冊不緊冊子勿爲出來紋緞之屬亦是新令之初另加禁斷可也上曰右承旨入侍賤臣承命出與右承旨李時秀偕入進伏上曰拜表時旣未親臨班次必申飭使之整齊可也上曰在外臺諫許遞政官牌招開政出榻敎命退諸臣以次退出
정조 12년
戊申十月二十一日午時上御誠正閣左承旨入侍時左承旨李亨元記事官金孝建李相璜金祖淳以次進伏訖上命書傳敎曰今日俗習之最先矯最先醫者在於閑鶻突不誠實六字粉飾假僞口然心不然以此伎倆用於朝廷用於交際淊淊不已其漸至於何所不爲予不欲誣一世雖不曰人人皆然亦惟曰免者絶稀云爾朝筵適仍言端以矯救之方略酬酢矣隨衆則利在其中背必害及而能辦崖異之擧獨於年前李益運事頗稱之雖在右相大拜前宜爲假借況近日乎此擧非爲右相地意在矯俗正習欲使知如是爲利不如是爲害此正羲傳所謂美利一則爲世臣一則爲世道前持平李益運副校理除授牌招入直又命書傳敎曰未肅拜在外玉堂許遞又命書傳敎曰飭已施前監印堂上沈頤之敍用兼管竝仍任命退承史以次退出
정조 12년
戊申十月二十一日酉時上御誠正閣召對入侍時檢校直提學李秉模參贊官李亨元侍讀官李益運檢討官閔昌赫假注書李貞運記事官李相璜金祖淳以次進伏訖上命益運等讀節酌通編自第一卷與延平李先生書止第三卷答陳同甫書上命陳文義益運曰朱子初筵第一義卽格致二字也蓋格致然後萬事萬物無扞格之患矣伏見殿下聖學高明於格致之工已窮源頭而第以近日事見之君讎國賊尙未伏法當斷不斷則臣未知殿下格致之工或有欠於眞知而然耶伏願益闡眞知之道焉上曰所陳好矣昌赫曰上番所陳已盡之臣則別無可達矣命書傳敎曰今番復授之後屢召輒違更令申飭行公則忽提甲辰所遭於今日謂以夏間行政爲伸分而今不可復出云處義之倒錯引據以逕庭姑勿論深夜寒殿如是酬應是豈分義之所敢出乎吏曹判書宋載經爲先從重推考命退諸臣以次退出
정조 12년
兼都承旨沈豐之坐左承旨李亨元坐右承旨未差左副承旨趙衍德坐直右副承旨尹行元藥院直同副承旨南鶴聞坐直注書金孝建病一員未差假注書李貞運藥院直白慶楷仕直事變假注書徐有聞仕
정조 12년
李羲觀改差代以徐有聞爲事變假注書
정조 12년
有政吏批判書宋載經進參判李在學査對進參議未差同副承旨南鶴聞進以李時秀爲吏曹參議趙貞相爲掌令柳星漢爲持平成德雨爲獻納鄭福煥爲副校理宋翼孝爲副修撰尹之鉉爲兵曹正郞李柱國爲軍器提調尹在明爲兵曹佐郞同春秋沈頤之掌樂提調李在學以上仍任事承傳副校理李益運除授事承傳典牲奉事曺允植內贍奉事金龍淳以上相換
정조 12년
兵批判書李文源進參判具㢞參議宋鍈病參知柳誼入直左承旨李亨元進以權噵爲知事金思穆爲副摠管許翕爲同知副護軍權坪趙鼎耉副司直沈頤之申思運李彦祐李魯述尹行晉鄭晩錫柳光澺副司果李顯靖
정조 12년
南鶴聞啓曰卽伏見相換單子還下者內贍奉事金龍淳之淳字以柱字誤書臣之矇然捧入不勝惶恐而莫重入啓單子如是不察事甚未安當該銓官推考原單子使之改修正以入何如傳曰允
정조 12년
以全羅監司啓本罪人順得古群山移配事傳于南鶴聞曰如是移配之後順得萬一逃躱地方官姑舍是竝與道伯難免重勘古群山如不實更令道伯量宜移定配所後狀聞事分付
정조 12년
李亨元以義禁府言啓曰開城府留守李致中狀啓據刑曹粘目內開城府經歷韓鼎運移本府處之事允下矣韓鼎運今方待命卽爲拿囚之意敢啓傳曰考律勘放
정조 12년
李亨元以義禁府言啓曰時囚罪人韓鼎運考律勘放事命下矣韓鼎運開城府留守李致中狀啓內平安道嘉山郡流三千里定配罪人白伐男自長湍府押到本府故仍卽着枷押送於前站金川郡矣到本府靑石洞林木深邃處乘間逃走本府經歷不能拔例嚴飭莫重啓下編配罪人至於中路見失之境誠極駭然其罪狀令攸司稟處罪取考律文則大典通編逃亡條有曰定配罪人中路逃躱地方官拿問嚴處大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣韓鼎運杖一百收贖告身盡行追奪放送何如傳曰允如有功議各減一等可也
정조 12년
戶曹參判魚錫定疏曰伏以臣方叨地部佐貮之任而帶職出疆素無其規登途乞免自成已例玆從縣道敢陳短章伏乞聖明特命照例遞改以便公私幸甚云云答曰省疏具悉疏辭下該曹稟處
정조 12년
大司諫李獻慶疏曰伏以天心克篤於眷佑邦慶方切於顒祝臣民欣企之情率濱惟均臣於杜門病伏之中忽承諫長特授之命不知聖上何所取於視蔭餘生有此優異之渥耶甄錄之下感極收簪逖違之餘喜甚瞻天署經有命顚倒入肅少伸叩謝之忱而第臣區區微諒有必退之義無仍冒之勢不得不悉陳衷懇冀蒙矜許惟聖明垂察而體諒焉臣跡本疎逖性又迃拙寡合於世無援於朝而幸蒙先大王簡拔之恩猥廁侍從之列毛髮頂踵咸歸造化洎乎我聖上嗣服之初過垂拂拭頻叨昵近承討論之英音荷顧問之殊私一無可稱之善而行之以華衮之奬未有可紀之勞而縻之以鞶帶之錫十數年來陞緋玉而躋金紫居然進廁於卿宰之間矣反復循省愧懼交積恩山德海酬報無路惟有隕結之心實無便訣之意而但念犬馬之齒已滿七旬此乃禮經告老之年也先王定制設此防限以爲人臣進退之準的則禮意甚嚴終難放倒古人以年至不去譬之夜行不息臣之宜退一也臣自少羸弱夙嬰沈痾四十以後鬚髮盡白今則精神已耗筋力全衰貞疾轉至於深痼暮氣無望於振刷藥餌爲命多臥少起則陳力就列寧可勉强臣之宜退二也臣以常調本無奇節非敢欲描畫古人兠攬美名政如老牛之不堪服箱倦鳥之急於投林臣之情私有足矜憐竊覸殿下聽卑之天無微不燭體下之仁無願不遂豈於臣衰老之喘危苦之辭或有所遺照而靳許也哉伏乞聖慈天地父母俯諒瀝血之懇特降賜骸之命使得優遊暮齒歌詠聖德以卒生成之澤焉臣於告退之章不宜贅及他說而愚衷耿耿不能自已又此附陳焉臣記曩歲侍講春秋書也臣進曰春秋大義專主懲討亂賊而孔夫子不得位故載之空言而已今殿下有位之夫子也以此義理見諸行事赫然誅討則豈不愉快矣哉殿下不以臣言爲不可敎之以體念臣退而竊喜以爲大一統之義庶幾復明於東方數千里之域夷考近來政刑處分之間頗相逕庭殿下知此義甚明何其悅而不繹使臣言無效耶臣竊訝惑焉懲討義理自是天經之所以樹立人紀之所以振肅而顧今亂逆層生誅討不嚴适雲之例不加於劇逆黨與之誅多失於寬貸人心疑懼國勢岌嶪至如逆醫妖媼神人之所必誅而一未盤覈尙令假息歲月寢久人情易忸迄無一人沬血力爭得請乃已者此固群下不誠之罪而亦殿下終始堅拒有以致之也春秋不書葬之義何時而可伸臣民不共戴之憤何時而可洩耶臣竊痛心焉宇鎭時偉窮凶絶悖之罪已悉於諸臣章奏無待臣更事指陳而許多般罪惡之中雖有其一已不容誅況糾結如蛇虺陰祕如鬼蜮不滿大慶之言肆發於稠坐顧瞻他日之供自服於鞫庭凶圖難掩逆節畢露而久稽肆市之典尙置覆載之間致有今番通書換錢之事其陰譎閃倐之跡若是放恣又安知何樣禍機冥伏於何地闖發於何日耶思之澟然言之寒心伏願殿下廓揮乾斷亟允群請以絶亂萌以洩與憤不勝萬幸臣無任屛營祈懇之至謹昧死以聞答曰省疏具悉所陳勿煩乞骸事筋力尙旺卿其勿辭行公
정조 12년
戊申十月二十二日辰時上御誠正閣都承旨左承旨與守禦使入侍時兼都承旨沈豐之左承旨李亨元假注書白慶楷記事官李宗烈記注官金鳳顯守禦使金鍾秀以次進伏訖鍾秀曰臣前以南漢還耗蕩減後給代數爻中留營支放外雜費條査櫛計減之意陳達矣留營穀中管餉米之未及移送者及別庫貸來米兩項皆爲七百石此兩項耗米各七十石雖係留營不時公用之需比之逐朔支放數內可謂有間則元餉穀中割出給代事涉重難而別庫米耗今旣劃給僧倉須有今年耗條然後方可及時添料只管餉米耗條七十石給代之數就當初給代數磨鍊之擧條元數爻內計減後改付標啓下何如上曰依爲之出擧條鍾秀曰南漢僧料增窠事廟堂纔以每年元餉穀中四十石劃給事覆奏蒙允矣當此餉穀漸縮之日每年除出誠極重難留營穀中以支放不足貸來別庫米七百石取耗七十石補用已多年所而目下則支放之數僅可支用別庫貸來米耗七十石年年劃給僧倉以爲僧料添窠之地元餉穀中每年四十石劃給事今姑置之似合事宜故敢達矣上曰依爲之出擧條命退諸臣以次退出
정조 12년
戊申十月二十二日午時上御重熙堂左副承旨入侍時左副承旨趙衍德記事官金孝建金鳳顯尹行任以次進伏訖上曰政官出去否衍德曰下直未下故姑未出去矣上曰兵判先爲出去吏判使之待令政院事分付賤臣承命出傳上曰今日坐直誰也衍德曰臣與同副承旨南鶴聞也命書政院啓辭批旨訖使之退去承史以次退出
정조 12년
李亨元啓曰來二十五日朝參日次而國忌齋戒相値頉稟之意敢啓傳曰知道
정조 12년
南鶴聞啓曰吏曹假郞廳來言承旨有闕政事取稟傳曰前望單子入之待下批牌招察任
정조 12년
南鶴聞以弘文館言啓曰新除授副修撰宋翼孝卽爲牌招察任何如傳曰允
정조 12년
南鶴聞以義禁府言啓曰黃海監司李敬倫狀啓據刑曹粘目內甕津前府使宋載岳長連前縣監李彦祐等移本府處之事允下矣宋載岳李彦祐今方待命卽爲拿囚之意敢啓傳曰考律勘放
정조 12년
南鶴聞以義禁府言啓曰韓鼎運杖一百收贖告身盡行追奪事照律草記批旨內如有功議各減一等事命下矣韓鼎運祖命斗揚武原從功臣云功減一等杖九十收贖奪告身四等之意敢啓傳曰知道
정조 12년
戊申十月二十三日午時上御重熙堂左副承旨入侍時左副承旨趙衍德假注書白慶楷記事官尹行任金祖淳稟事閣臣徐有防鄭東浚以次進伏訖上曰內閣所在北關邑誌持入可也賤臣承命出持入上命衍德讀公事仍書判付訖命退諸臣以次退出
정조 12년
兼都承旨沈豐之藥院直左承旨李亨元坐直右承旨李祖承坐左副承旨尹行元坐右副承旨南鶴聞坐直同副承旨李洪載坐注書金孝建病一員未差假注書李貞運藥院直白慶楷仕直事變假注書徐有聞仕
정조 12년
南鶴聞啓曰卽者副校理李益運謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 12년
傳于南鶴聞曰左副承旨聞有實𧏮許遞前望單子入之待下批牌招察任
정조 12년
承旨前望單子入之李祖承李洪載落點
정조 12년
李亨元啓曰新除授同副承旨李洪載方在罷散中何以爲之敢稟傳曰敍用
정조 12년
傳于南鶴聞曰此時守令曠官可悶不可遲待其照律咸平縣監朴宗正改差今日政差出
정조 12년
南鶴聞啓曰吏曹判書宋載經參判李在學參議李時秀牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰允
정조 12년
南鶴聞啓曰吏曹判書宋載經參判李在學再牌不進推考傳旨今方捧入而開政命下之後如是屢違不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 12년
以同副承旨李洪載牌不進罷職傳旨傳于南鶴聞曰只推更爲牌招
정조 12년
以副校理李益運牌不進罷職傳旨傳于南鶴聞曰只推
정조 12년
以崔重敎囚單子傳于李亨元曰保放
정조 12년
李亨元以義禁府言啓曰時囚罪人宋載岳李彦祐等考律勘放事命下矣宋載岳李彦祐黃海監司李敬倫狀啓內甕津府定配罪人金汝凡逃躱在於前府使宋載岳在任時長連縣定配罪人史弘燁逃躱在於前縣監李彦祐在任時編配法意何等嚴重而不謹防閑任其逃走者論以法綱萬萬駭然其罪狀竝令攸司稟處罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣宋載岳李彦祐等各杖一百收贖告身盡行追奪放送何如傳曰允如有功議各減一等
정조 12년
李亨元以義禁府言啓曰宋載岳李彦祐等各杖一百收贖告身盡行追奪照律草記批旨內如有功議各減一等事命下矣宋載岳十代祖繼祀佐翼原從功臣李彦祐祖宜迪揚武原從功臣云竝功減一等各杖九十收贖奪告身四等之意敢啓傳曰知道
정조 12년
戊申十月二十四日三更上御重熙堂左承旨入侍時左承旨李亨元假注書白慶楷記事官李相璜金祖淳以次進伏訖上曰吏判之一向違召其果有何故耶亨元曰聞有實病云矣上命書傳敎曰今聞判書果有實病今政勢難進參參判更爲牌招今已夜深待開門入來開政命退承史以次退出
정조 12년
兼都承旨沈豐之坐左承旨李亨元坐右承旨李祖承坐左副承旨尹行元藥院直右副承旨南鶴聞坐直同副承旨李洪載坐直注書金孝建病一員未差假注書李貞運藥院直白慶楷仕直事變假注書徐有聞仕
정조 12년
李亨元啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 12년
以吏曹參議李時秀牌不進罷職傳旨傳于李洪載曰只推
정조 12년
有政吏批判書宋載經牌不進參判李在學進參議李時秀牌不進同副承旨李洪載進啓曰判書宋載經參議李時秀竝牌招不進小臣獨政未安何以爲之敢稟傳曰仍爲之以林道浩爲副修撰李秉鼎爲戶曹參判崔時淳爲宗廟令成德雨爲西學敎授柳匡天爲開城經歷黃昇源爲成川府使沈錫爲咸平縣監
정조 12년
兵批判書李文源參判具㢞參議宋鍈病參知柳誼入直進左承旨李亨元進副司直魚錫定趙衍德
정조 12년
以京畿監司狀啓高陽郡守任焴爲先罷黜其罪狀令攸司稟處事傳于李洪載曰站漢之愚蠢無識何如秩高曾經捕將之平兵乎平兵猶不識路馬之體重以蹇足側驄具實預差封進彼站漢之與理馬鬪鬨特屬次第件事俗所謂法之不行自官犯之者此也如許兵使竝與薄警而倖漏今於蚩蚩站氓如是聲罪其罪及於地方官可乎高陽炭幕亦西邑沿路則名以平兵封進御乘馬所牽來者卽蹇側之駑駘也站漢亦有目寧或不見凡以御乘稱號則站漢輩皆認爲不足致敬之物至有此相詰之擧此狀啓還下送平安兵使改立馬尙不來納當初退限雖在晦間迄今延拖尤可見不惕念之一端更令司僕寺嚴飭
정조 12년
李洪載以兵曹言啓曰來十一月十二月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 12년
正言尹悌東疏曰伏以臣本以無似之賤早竊不幸之第濫廁榮途觸處生疣畢竟自作之孽乃陷罔赦之罪論其辜犯誅殛猶輕而聖度天大曲恕顓蒙北地薄竄未足贖其萬一自天恩宥必欲保其軀命歸伏私次母子相對攢手顒祝感淚化血槁木之生花窮谷之回春無以形容其生成之澤杜門屛蟄於分已足復進淸要夢想亦斷不料收敍之恩復叨前望之點感激殊渥冒沒出肅而只緣格例之有拘未效情實之仰暴旋蒙遞改之命益切悚蹙之私迺者新除荐辱召牌儼臨署坐已經進身有路幸於逖違之餘獲伸叩謝之忱而顧此職名責在諫諍臣之癡蠢蔑裂無所知識者何敢自處以臺閣晏然爲蹲冒之計哉一再肅命只出感祝之悃言責重任決無可堪之勢伏乞聖明天地父母諒臣不稱之實察臣由中之懇亟命鐫改勿復檢擬使此庸騃之賤卒蒙陶甄之惠不勝幸甚臣旣不以諫職自居豈敢妄論他事而但懲討一事關國家之安危係義理之公憤雖芻蕘輿儓皆得以言之區區所懷亦安得不盡言於聖明之前哉蓋自丙丁以來亂逆層生醜類凶孽之徒凡幾賊矣前後爭執之論亦幾年矣十餘年之間未聞一臺啓之允兪一罪人之夬戮如是而亂賊何所懲畏刑章何以修明乎輿情之憤鬱已不勝言而至於再昨年五九月之變尙忍言哉逆醫之妄投熱劑妖媼之徑斷乳道國人之所共討王章之所難貸此非如渠輩所可獨辦而尙靳鞫庭之盤覈遽致善地之量移此實失刑之大者噫彼逆宇以妖惡之種締結凶徒顧瞻之計已輸於鞫招廣樹賊黨擬帥之說莫掩其情節此特未伏法之復謙而尙逭嚴誅假息海島圖換錢貨窮寇之凶計莫測通信京洛他日之隱憂無窮三司之請討寔出公議而二字之例批猶靳快允此固不能無憾於天地之大而至若凶偉本以陰譎之性濟以濫猾之習自處戚里藉賣其威福咆哮一世虛張其聲勢識者之憂固已久矣而不滿之色顯示於同慶之日太早之說肆發於定號之時衆證昭在國言喧騰況臣以舊日宮僚倍切延頸之忱而未效碎首之願祥禫已闋萬事都休俯仰穹壤此何人斯此時瀆擾之請非不知貽慼於聖心而其在沐浴之義有不容自已今因自引之章略效同聲之討伏願殿下亟加三思廓揮乾斷竝允三司之請夬正四凶之罪俾倫彝明而國冤雪焉臣無任云云答曰省疏具悉勿煩爾其勿辭察職
정조 12년
戊申十月二十五日巳時上御重熙堂右承旨入侍時右承旨李祖承記事官金孝建尹行任金祖淳以次進伏訖上命書傳敎曰政官牌招開政上曰政官牌去來催促使之斯速開政玉堂多窠以在京無故人各別擇差事分付命退承史以次退出
정조 12년
兼都承旨沈豐之藥院直左承旨李亨元坐右承旨李祖承坐直左副承旨尹行元坐右副承旨南鶴聞坐同副承旨李洪載坐直注書金孝建病一員未差假注書李貞運藥院直白慶楷仕直事變假注書未差
정조 12년
李亨元啓曰摠戎使趙心泰以本營都試明日慕華館出去矣兼帶左邊捕將命召及大將牌傳令牌何以爲之乎敢稟傳曰仍佩往來
정조 12년
李亨元啓曰事變假注書徐有聞身病猝重勢難察任今姑改差何如傳曰允
정조 12년
李祖承啓曰明日抄啓文臣課講何承旨進去乎敢稟傳曰同副承旨進去
정조 12년
傳于李洪載曰右承旨入侍
정조 12년
戊申十月二十六日辰時上御誠正閣右副承旨入侍時右副承旨南鶴聞假注書白慶楷記事官李相璜金祖淳以次進伏訖上曰他承旨入侍出榻敎賤臣承命出與同副承旨李洪載偕入進伏上命書傳敎曰京納保布之代錢出於寧忽於都民不欲白徵於遐民道臣守令果能體悉此意使民得蒙實惠乎昨見湖西狀本往往有尺數載錄處豈其本道則分數代錢而然乎如是之際安知不因此容奸亦安知不因此受困乎令廟堂嚴飭該道嶺南湖南似因程途稍遠姑無槪錄之狀而兩道則旣無分數代錢之事則不可以疑眩論其間果依草記批旨已爲詳細頒令乎亦令廟堂申飭兩道道伯處俾無以不謹擧行從後有飭責之弊又命書傳敎曰奉命發行已有日矣行到何地沿路所見民情比所聞何如慰諭之節亦果着意擧行乎須卽一一條列狀聞事令廟堂分付北關御史處又命書傳敎曰未下直守令皆令一兩日內辭朝命退承史以次退出
정조 12년
兼都承旨沈豐之坐左承旨李亨元坐右承旨李祖承坐左副承旨尹行元藥院直右副承旨南鶴聞坐直同副承旨李洪載坐直注書金孝建病一員未差假注書李貞運藥院直白慶楷仕直事變假注書未差
정조 12년
李洪載啓曰來初一日輪對日次矣敢稟傳曰爲之
정조 12년
李洪載以弘文館言啓曰新除授副修撰林道浩卽爲牌招察任何如傳曰允
정조 12년
以副修撰林道浩牌不進罷職傳旨傳于李祖承曰只推
정조 12년
以刑曹慶尙監司金光默緘辭啓目傳于李洪載曰觀此嶺伯推緘功則以三代祖懸錄議則以四代孫懸錄三代祖四代孫之稱今始初聞該曹之循例回啓大是不察當該堂上從重推考此回啓勿施原公事還下送使之釐正上送誤錄委折査問草記
정조 12년
以慶尙監司狀啓十一月令薦新進上及同月朔饍進上生靑魚限內不得封進惶恐待罪事傳于李洪載曰勿待罪事回諭
정조 12년
李洪載以弘文館言啓曰新除授副校理鄭福煥時在全羅道昌平地經筵入番事緊請斯速乘馹上來事下諭傳曰依啓
정조 12년
李亨元以壯勇營言啓曰來十一月當京畿砥平一哨軍兵逢點實數一百二十七名已爲點閱整齊來十一月初一日外營立番之意敢啓傳曰知道
정조 12년
李祖承以刑曹言啓曰南部居良人鄭三山呈狀內以渠妻之同生女人負債逃亡事前縣監尹昌淳家招去其妻結縛回示云故捉來其婢子査問委折則婢卜禮以爲鄭哥妻兄處許貨錢兩而仍爲逃走招來鄭哥之妻暫時結縛納供矣毋論男女私門結縛邦憲至嚴尹昌淳家欲捧私債至犯公法所當論勘而係是朝官移義禁府處之何如傳曰允
정조 12년
李祖承以義禁府言啓曰因刑曹啓辭前縣監尹昌淳移本府處之事允下矣尹昌淳今方待命卽爲拿囚之意敢啓傳曰知道
정조 12년
刑曹判書李秉模疏曰伏以臣向以順興府査事緘答之不可冒當猥陳短章而本事査啓纔又啓下矣臣之私義視前無異今若煩瀆是懼不卽仰控以致回啓之緣臣稽滯則其在國體當如何也玆不得不復此唐突伏乞聖明亟遞臣職名以重査體以安賤分千萬幸甚云云答曰省疏具悉順興回啓令次堂擧行卿其勿辭行公
정조 12년
副校理李益運疏曰伏以臣跡本疎逖性又顚妄釁咎山積與世抹摋風波憂畏杜門息影自分爲明時之棄物居然七年于玆矣向者騎省除旨迺在逖違之餘束帶周行豈臣素計而第以郞潛之散秩有異法從之淸銜臣故黽勉供職行且三箇月矣忽於千萬夢想之外玉署特除又及於百無肖似之身臣驚惶震懍五內失守實不知措躬之所也仍伏念臣妙齡倖第學昧一經曾忝抄啓之列縱沐牖蒙之化遲鈍之質去益難矯愚迷之識依舊樣子功令畫葫之文歷日而成藁經傳平易之旨屢讀而粗解講製之役輒居人下臣之本末長短殿下旣盡知之矣該司末銜亦云濫竽況乎瀛館淸選地望自別資啓沃而備顧問豈有如臣蔑裂而稱俗所謂學士者哉此猶屬第二件事耳臣豈忍琢辭飾文以效前輩之例讓而抑臣別有所慙愧欲死者臣於肅命之際始伏見傳敎下者一百九十有餘言鄭重隆摯至有能辦崖異矯俗正習之敎若臣有別般異於人者然此尤臣難進之一端今若以一時處義之信心冥行不問人器之如何才望之稱否苟然擢置於經幄之列臣心增忸固不足言而在淸朝用人之方寧容如是藉使臣有或一半分彷彿於此者端揆枚卜之後臣又揚歷淸顯則有愧古人同其退不同其進之義況臣當日處義無絲毫之可取而叨此特異之誤恩人縱不言臣安得不內省而顔發騂也噫臣之兄弟三人俱被不世之恩雨露偏及於凡卉頂踵都歸於造化蚤夜相對呼嵩祝聖但願以一死報我殿下洪造之萬一臣之一身臣不敢自有夷險燥濕顧何所擇而至於見叨之職卽臣鐵限之地一謝恩命雖出感激之私因仍蹲冒大壞廉防之重昨因僚寀之引嫌陳疏而見阻違牌而只推臣於此際轉益郞當以情則有自劃之義以嫌則有必遞之端官職去就今無可論且臣有萬萬煎急者臣之老父素患痰癖之症遇寒闖發咳喘苦劇食飮全廢神精昏瞀委頓床褥臣方左右扶將日事刀圭雖非如右難强之勢實無目下供職之望申控日前未徹之章冒死呼籲於天地父母之前伏乞聖明俯賜鑑諒亟削臣匪分之職以重公器仍治臣瀆擾之罪以肅朝綱以便救護千萬幸甚云云答曰省疏具悉爾其勿辭救護父病
정조 12년
戊申十月二十七日辰時上御誠正閣抄啓文臣課講入侍時右副承旨南鶴聞同副承旨李洪載假注書白慶楷記事官李相璜金祖淳以次進伏訖引儀唱抄啓文臣課講試官以下入就位行四拜禮試官原任提學吳載純率文臣李書九等入就位行拜禮訖上曰課講試官何故只一員入來耶鶴聞曰試官李秉模以疏批未下不得入來云矣上命書疏批仍命書傳敎曰課講試官只有一員入侍而不先提稟入直閣臣推考上直首吏令攸司科治上曰課講試官李秉模旣已承批卽爲入來開講出榻敎上曰課講入侍姑爲權退待試官備員入來開講可也承史及試官以下承命少退上曰課講入侍諸臣承命進伏試官檢校直提學李秉模入就位行拜禮命開講講畢命退諸臣以次退出
정조 12년
戊申十月二十七日辰時上御春塘臺軍士房承旨入侍時左承旨李亨元假注書白慶楷記事官李相璜金祖淳以次進伏訖上曰前京畿監司入侍賤臣承命出與前京畿監司徐有防偕入進伏上曰砥平縣監入侍賤臣承命出與砥平縣監尹守翼偕入進伏上命砥平上番軍進前排立仍命宣傳官勞問訖上敎守翼曰聞汝治績殊極仔詳云深庸嘉尙爾須益殫乃力毋懈初心也命退諸臣以次退出
정조 12년
兼都承旨沈豐之藥院直左承旨李亨元坐直右承旨李祖承坐左副承旨尹行元坐右副承旨南鶴聞坐同副承旨李洪載坐直注書金孝建病一員未差假注書李貞運藥院直白慶楷仕直事變假注書申星模仕
정조 12년
白慶楷改差代以孫會慶爲假注書
정조 12년
徐有聞改差代以申星模爲事變假注書
정조 12년
傳于李洪載曰下直守令留待
정조 12년
傳于李洪載曰同副承旨入侍
정조 12년
傳于李洪載曰尙衣二提調入侍
정조 12년
傳于李洪載曰戶曹判書入侍
정조 12년
傳于李洪載曰政官牌招開政
정조 12년
李洪載啓曰吏曹判書宋載經牌不進參判李在學陳疏入啓參議李時秀牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 12년
吏曹參判前望單子入之洪秉纘落點
정조 12년
傳于李洪載曰一番違牌足矣吏曹參判更爲牌招同參政事
정조 12년
有政吏批判書宋載經進參判洪秉纘參議李時秀牌不進同副承旨李洪載進以李在學爲右尹趙瑍爲同春秋洪秉纘爲典牲提調朴尙春爲禮曹佐郞
정조 12년
兵批判書李文源參判具㢞參議宋鍈病參知柳誼入直進左承旨李亨元進以李運昌爲留營別將副司直金魯淳李在學
정조 12년
傳于李洪載曰吏曹判書入侍
정조 12년
以知事權噵初度呈辭傳于李洪載曰西樞閑局政合養病呈告之徑先捧入不可無飭責捧納承旨推考此呈辭還給每聞一味强壯韶顔若昔云如是丐免其可乎待日暖使之肅命
정조 12년
以尹昌淳囚單子傳于李祖承曰以兔山前任時不治査事一款姑未出場則又有此徵債虐民之擧似此地處不能小心乃爾乎本事委折雖未捧供要之不能謹愼渠焉逭其罪考律嚴勘以草記擧行使此輩知所懲畏
정조 12년
以朴宗正囚單子傳于李祖承曰罷職放送
정조 12년
以摠戎使狀啓南陽等邑馬兵都試入格人令該曹稟處事傳于李亨元曰昨年都試之退行於今年非渠輩故守廳都試及摠廳都試兩年條各有賜第一人卽是法典如以未準式一年條或有全闕處矢數及役姓名具由草記事分付守摠兩營
정조 12년
以京畿監司狀啓江都米癸卯甲辰兩年耗條代錢輸納事傳于李亨元曰依狀請施行
정조 12년
以全羅監司狀啓加髢申禁事目頒給事傳于李亨元曰履歷邊將外只頒鎭上件而京中營校亦皆頒給渠輩雖非士夫皆是佩符掌印之官豈不若營校乎各鎭邊將及各山城別將一體印給他道準此施行北道京畿兩道則自內閣及各該道府印頒事令內閣卽爲行會
정조 12년
以全羅右水使加髢申禁事目祗受狀啓傳于李洪載曰旣自內閣行會則當以摛文院開拆封啓而此狀本以承政院書之似因謬例不可無飭該水使推考原狀啓還下送
정조 12년
李洪載以弘文館言啓曰副修撰林道浩旣有只推之命卽爲牌招察任何如傳曰允
정조 12년
李洪載以觀象監官員以領事提調意啓曰寧越胎室加封事今春陳達旣承待秋成擧行之命矣今則滌場不遠分付該曹使之卜日擧行何如傳曰待豐更稟可也
정조 12년
李亨元以訓鍊都監言啓曰本局從事官金恕行身病甚重勢難察任改差何如傳曰允
정조 12년
李亨元以壯勇營言啓曰本營以新設營門事多草創諸將官加設窠遷轉之規尙未稟定謹稽大典通編訓鍊院加設僉正一窠判官一窠主簿三窠以各營門有薦哨官十二朔仕滿能通講陣者備三望報兵曹備擬主簿判官已經主簿人擬望僉正已經判官人擬望每都目遞減遞付主簿三窠內禁御兩營各每都目一窠訓局間都目一窠守摠兩營各間三都目一窠軍門哨官知彀官旗牌官仕滿六百陞六品云矣本營哨官知彀官旗牌官仕滿人陞六及哨官每都目備擬加設窠主簿陞付加設判官僉正一依通編所載法文擧行何如傳曰允本營凡事不煩經費故領軍哨官亦不自戶曹給祿祿雖如此至於虛銜加設無礙於公私依草記施行而若於原加設窠數中通融擬望則雖是虛銜不無奪與之歎自僉正至主簿壯營窠各加一窠爲之事分付兵曹可也
정조 12년
李亨元以守禦廳言啓曰摠戎使馬兵都試狀啓傳曰昨年都試之退行於今年非渠輩故守廳都試及摠廳都試兩年條各有賜第一人卽是法典如以未準式一年條或有全闕處矢數及役姓名具由草記事分付守摠兩營事命下矣今番都試時以依甲辰例擧行之意陳達蒙允而甲辰都試時只以癸卯初擇人合付於當年條都試而已元無區別年條之事而當初批旨中此後每年條各取居首一人賜第事定式之敎臣之迷見則認以爲當自明年擧行故今番都試時亦只依甲辰已例通融試取初無一二年條區別之事畢竟居首一人之狀聞便是兩年條都磨勘則一年條全闕處矢數役姓名具由草記一款到今擧行實無其路此莫非臣昏謬不審之致惶恐待罪之意敢啓傳曰批答中此後云云卽自此以後之謂也卿之錯看不是異事勿待罪兩年試取試記必有之就其中區別草記可也
정조 12년
李亨元以守禦廳言啓曰本廳草記批旨內批答中此後云云卽自此以後之謂也卿之錯看不是異事勿待罪兩年試取試記必有之就其中區別草記可也事命下矣取考試記則居首直赴人姜德潤乃是戊申條而丁未條初擇人則楊州馬兵邊光福柳葉箭邊二中爲居首當入於居首人雖未準式軍任陞差之中而緣臣做錯只依甲辰例不爲區別年條通同試取故狀啓中初不擧論矣今因再次提敎始爲論列尤不勝惶恐之意敢啓傳曰知道明日次對時卿入侍則當詢問處之矣
정조 12년
李亨元以義禁府言啓曰時囚罪人尹昌淳囚單子判付內以兔山前任時不治査事一款姑未出場則又有此徵債虐民之擧似此地處不能小心乃爾乎本事委折雖未捧供要之不能謹愼渠焉逭其罪考律嚴勘以草記擧行使此輩知所懲畏事命下矣尹昌淳刑曹啓辭內毋論男女私門結縛邦憲至嚴欲捧私債至犯公法所當論勘而係是朝官移義禁府處之罪取考律文則大明律威力制縛人條有曰若以威力制縛人及於私家拷打監禁者杖八十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣尹昌淳從重論杖一百收贖告身盡行追奪放送何如傳曰允如有功議各減一等
정조 12년
李亨元以義禁府言啓曰尹昌淳杖一百收贖告身盡行追奪事照律草記批旨內如有功議各減一等事命下矣尹昌淳高祖衡覺靖社原從功臣云功減一等杖九十收贖奪告身四等之意敢啓傳曰知道
정조 12년
刑曹啓目粘至於鄭持淳身在字牧之任已決之公案忽地反改私婢之誣招爲寺婢兩徐未免別配極爲可駭所當請勘係是朝官移義禁府處之何如判付啓竝只依回啓施行爲旀徐明胤等分揀放送事朴駿別配事亦竝依施爲旀地方官鄭持淳之擧措雖極駭然自來狷滯之爲長處已在桂坊時熟知之臨民聽決用此手段安得無執物爲病乎至於衙客作弊一款似由激於訟民不能專心防禁之致是置然觀此査啓本邑吏屬供招旣無異辭於朝家處分不可原其心而恕其罪事旣登聞其在爲民杜弊之道亦不可勿問令該府處之事依回啓爲之爲有矣不應得爲而爲可謂準備律令以此律公罪勘放事分付爲良如敎
정조 12년
李亨元以義禁府言啓曰刑曹啓目判付內順興前府使鄭持淳不應得爲而爲可謂準備律令以此律公罪勘放事命下矣鄭持淳今方待命卽爲拿囚而以不應爲事理重公律杖八十收贖放送之意敢啓傳曰知道如有功議各減一等可也
정조 12년
李亨元以義禁府言啓曰鄭持淳杖八十以公罪收贖事照律草記批旨內如有功議各減一等事命下矣鄭持淳十代祖蘭宗佐理功臣達城尉異姓五寸親云功議各減一等杖六十收贖之意敢啓傳曰知道
정조 12년
吏曹參判李在學疏曰伏以臣於見職乍解旋縻已累遭矣冒膺則憂懼冞積當政則醜拙輒露每自循省如集于木蹲據縱愧於不稱辭巽徒涉於飾文苟非有情私之萬萬難强則何敢猥自干冒殆若規避者然哉臣母素抱貞疾到老益痼痰癖蛔積轉成胸腹之痛少失將攝如期輒發方其劇時衝亘昏窒不辦傍人奄奄有頃刻難支之慮多灌藥餌始乃稍減而數年以來頻經危域衰氣旣虛雜症漸加以月計之寧日無多臣常誦古人事親日短之語實欲乞身救病少效人子之誠而嚴畏囁嚅含意莫遂每當束帶赴公竟日經宵之時則方寸如灼不能暫安夙夜之任卽臣所常殫竭處而邇來入院不得耐過旬日此實聖鑑之所俯燭也近因日候之不調重添外感宿症闖發寢食俱失達夜苦劇一倍澟綴轉側隨人而臣弟纔已往護父病在傍扶將者惟臣一身而已臣若暫離則飮啖醫藥之節多失其時目下焦迫之狀萬無供職之勢政牌之下末由趨承玆不得不疾聲仰籲於仁覆之下伏乞聖慈俯賜諒察亟遞臣見叨之職俾便救護仍治臣瀆擾之罪以肅法綱不勝幸甚云云答曰省疏具悉卿其勿辭救護母病
정조 12년
戊申十月二十八日辰時上御誠正閣同副承旨入侍時同副承旨李洪載假注書白慶楷記事官李相璜金祖淳以次進伏訖上曰右副承旨入侍出榻敎賤臣承命出與右副承旨南鶴聞偕入進伏上曰下直守令入侍出榻敎賤臣承命出與安岳郡守李昌漢旌義縣監趙元珣偕入進伏上曰下直守令進前各奏職姓名可也昌漢元珣以次進奏上曰下去須善爲之也命洪載宣諭訖命退諸臣以次退出
정조 12년
戊申十月二十八日午時上御誠正閣尙衣提調入侍時同副承旨李洪載假注書白慶楷記事官李相璜金祖淳尙衣提調鄭昌順以次進伏訖上敎昌順曰以玉帶事召卿矣想卿姑未諦悉卿則退去可也昌順先退上曰左承旨與前縣監朴尙春入侍賤臣承命出與左承旨李亨元前縣監朴尙春偕入進伏上敎尙春曰汝居在遐逖能進急務之疏實深嘉尙矣仍命尙春條奏疏中所陳尙春進奏訖上曰此事當令大臣入侍稟處汝今往見時任大臣條陳疏中臚列可也命書傳敎曰北道弊瘼因前縣監朴尙春上疏纔有回啓今日又爲召見以一丈稟處謄本頒示該道則營邑視若文具難保其留意於矯俗釐弊仍令朴尙春往見時任大臣大臣消詳講磨次對時入侍稟處再明日次對進定於明日曾經北伯人竝令同爲登對命退諸臣以次退出
정조 12년
戊申十月二十八日未時上御重熙堂右承旨入侍時右承旨李祖承記事官金孝建李相璜金祖淳以次進伏訖上曰來待有司堂上入侍賤臣承命出與有司堂上徐有隣偕入進伏上曰北道御使狀啓未到往問大臣商量民情卽爲回啓可也命書傳敎曰昨今始行冬令無衣之類中寒之苦初寒每甚隆寒分遣摘奸勞問入直衛士仍察絮綿着身與否而只着單袴者甚多卽此尤稔絮綿之絶貴民豈有遠邇之殊而都下則接濟異於外方雖至發帑傾國易於爲力故昨今兩年之稅木身布輒許代錢者意蓋此也然而都民無衣之弊若無別般軫念都民其不曰何不恤我烏在乎自近及遠之意觀於衛士所着之如許都下許多士庶呵凍若在目中反隅之政不施於此等處則是何異於見牛未見羊乎連歲代捧儲蓄之不敷亦未暇恤戶惠廳各軍門所在木綿來朝多數散賣民間俾免無衣之患令廟堂主管申飭後分給形止草記事知悉又命書傳敎曰屢次飭敎之下如是違拒萬萬該然扶安縣監李羽晉卽其地定配當日押送又命書榻敎曰受由亞銓許遞前望單子入之待下批牌招察任命退諸臣以次退出
정조 12년
戊申十月二十八日酉時上御誠正閣召對入侍吏曹判書同爲入侍時檢校直閣金載瓚參贊官李洪載侍讀官沈興永檢討官金啓洛假注書李貞運記事官李相璜金祖淳吏曹判書宋載經以次進伏訖上敎載經曰卿之處義太涉顚倒自今以後勿復爲引可也命書傳敎曰雖過矣無怪乎一欲遞解然於深夜屢召輒違事體不然向來辭疏雖出明其參差之由可否停當終始與聞則歸一二字之過加分疏殊欠相敬題外說話之拖到雜引諸人姓名亦可謂不先不後初欲以此提飭而未果今於如是處義之後以此以彼不可無略施責罰吏曹參判洪秉纘罷職上命載經先退命興永等讀節酌通篇自第三卷與范直閣書止第五卷答吳晦叔書上曰文義陳之也興永曰此論一貫忠恕卽指道學體用而亦可見大聖人修己及人之盛德也今我殿下聖學高明已造於一貫之域而忠恕二字尤有緊於王者出治之謨伏願體念焉啓洛曰先知後行之說朱子此書論之詳矣而蓋知行二字實爲道學之第一義曾傳言格致誠正而格致知也誠正行也思傳論明善誠身而明善知也誠身行也然而學者進德之工聖王出治之謨每患知己及而行或未盡故傅說之告商宗惟曰非知之艱行之惟艱其所尤致意於行一邊者深得勉聖學之本伏願益加體念焉載瓚曰朱書一編專以明正學闢異端爲主此實苦心血誠而今去朱子之世益遠矣今我殿下居君師之位闡朱子之道則其所體驗之方亦不可以寂寥編章求之也惟在於三晝晉接講劘義理而近來經筵之開講絶稀殊非日新之要從今以後頻御晝筵益闡聖學是臣之願也上曰所陳皆好矣命退諸臣以次退出
정조 12년
李亨元啓曰濟州前牧使洪仁默拿來事禁府草記允下矣奪符次宣傳官當爲下去標信密匣請出之意敢啓傳曰知道
정조 12년
孫會慶在外代以趙台榮爲假注書
정조 12년
傳于李洪載曰同副承旨與下直守令入侍
정조 12년
李洪載啓曰咸平縣監沈錫今已過限尙未下直其委折爲先問啓可也事命下矣問于沈錫處則以爲臣本職除授後拘於兩司署經朝廷歷辭不得爲之矣署經後始乃歷辭而猶多未及爲之處今日未得下直致有此問啓之命不勝惶恐云矣敢啓傳曰知道
정조 12년
吏曹口傳政事大靜縣監辛翊寧沃溝縣監李昌會相換事承傳
정조 12년
李祖承以刑曹言啓曰卽接禮曹移文則以爲全羅道臨陂縣降定水軍朴奎秀奴名呈狀內去乙巳式監試初試時其上典朴奎秀以闌入罪降定水軍於臨陂縣矣今式年全羅右道東堂初試時其上典赴擧參榜依法典許免事呈狀據相考榜目則朴奎秀果入格於全羅右道榜目中云矣凡係水軍罪人之初試後免役已有定式朴奎秀依例免役之意分付道臣何如傳曰允
정조 12년
戊申十月二十九日未時上御重熙堂右承旨入侍時右承旨李祖承記事官金孝建尹行任金祖淳以次進伏訖上曰次對擧條中西關木取用事先爲書入啓下後卽爲頒布事分付賤臣承命出傳上曰咸平縣監今不下直令該曹問其委折以入下直守令竝令留待事分付上曰抄戶擧條卽出朝報使坊曲民人皆有拮据周旋之地事申飭京兆命退諸臣以次退出
정조 12년
戊申十月二十九日申時上御誠正閣召對入侍坐直承旨與下直守令入侍時檢校直提學徐有防參贊官李亨元侍讀官沈興永檢討官閔昌赫同副承旨李洪載假注書李貞運記事官李相璜金祖淳成川府使黃昇源濟州牧使李哲模大靜縣監辛翊寧以次進伏訖上曰守令以次進前昇源等進奏職姓名訖上敎翊寧曰爾年幾何翊寧曰六十二歲矣命書傳敎曰其人極了了不患不堪任而問其年過回甲又有年矣磨勘於島邑可惜隆冬越海別有不堪任之慮大靜縣監辛翊寧道內守令中令該曹今日內口傳相換與相換守令竝令除朝辭赴任上命守令先退上命興永讀節酌通編自第五卷答李深卿書止第六卷答黃商伯書上曰文義陳之也興永曰別無可陳者矣命退諸臣以次退出
정조 12년
兼都承旨沈豐之坐行左承旨李時秀坐右承旨李亨元坐左副承旨李祖承坐直右副承旨尹行元坐同副承旨李洪載坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
傳于李洪載曰左承旨馳詣宗廟景慕宮奉審摘奸以來
정조 12년
李洪載啓曰右尹李在學除拜後過三日不爲出肅依定式推考警責仍卽牌招察任何如傳曰纔移銓任近來亞卿之人問于大臣銓地久次中加望以入
정조 12년
傳于李洪載曰明日當由逌瞻門展拜景慕宮該房知悉
정조 12년
傳于李洪載曰有司堂上入侍
정조 12년
李洪載啓曰判尹徐有防率郞廳及五部官員依下敎來待矣傳曰入侍
정조 12년
李洪載啓曰卽者校理沈興永謂有自劃之義陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 12년
傳于李洪載曰承旨前望單子入之待下批牌招察任
정조 12년
傳于李洪載曰三銓望乏人無以備員排望云今日政許遞擬入銓郞曾經在京人勿拘通融擬入
정조 12년
傳于李洪載曰侍從堂上堂下違牌坐罷人竝敍用
정조 12년
傳于李洪載曰副摠管中有實職人許遞今日政亞尹加望人中擬入未肅拜分摠管亦爲許遞一體差出
정조 12년
傳于李洪載曰北關有下詢事新除授吏曹參判卽爲牌招參政後入侍
정조 12년
李洪載啓曰卽考兵曹郞廳來言本曹判書李文源入來開政事命下而身病猝重不爲入來云卽爲牌招開政何如傳曰允
정조 12년
李洪載以弘文館言啓曰本館上番闕直事甚未安應敎李宗燮副應敎李敬五校理徐配修副校理李益運竝卽牌招以爲推移入直之地何如傳曰允
정조 12년
李洪載啓曰本館上番闕直事甚未安修撰申大尹副修撰金啓洛竝卽牌招以爲推移姑陞入直之地何如傳曰陳疏人員許遞與踏下之代今日政差出可也
정조 12년
李洪載以禮曹言啓曰卽接典牲署所報則來十一月初三日行景慕宮冬享大祭犧牲本曹堂上與本署提調明日當爲眼同看品而提調有闕未差云本曹堂上有難獨進看品本署提調令政院稟旨差出以爲及時擧行之地何如傳曰今日政差出
정조 12년
有政吏批判書宋載經參判李在學進參議未差同副承旨李洪載進以李祖承爲吏曹參議李時秀爲右尹鄭大容爲副應敎徐美修爲校理林道浩爲副校理鄭東觀爲副修撰金憙爲典牲提調兼春秋單柳頤玄
정조 12년
兵批判書李文源進參判具㢞參議宋鍈病參知柳誼入直進左副承旨李祖承進以鄭昌順徐鼎修任嵂爲副摠管尹尙東爲分副摠管卞至健爲內禁將李灌爲五衛將韓用龜鄭東觀爲文兼僉知單李尙履副司直鄭存中都摠管單鄭昌順
정조 12년
傳于李洪載曰以北道事詢問有命雖已入來由限未過情理難强云吏曹參判李在學許遞
정조 12년
傳于李洪載曰動駕在明遷轉承旨竝仍任右尹前望單子入之待下批牌招察任
정조 12년
行左承旨李時秀左副承旨李祖承仍任事承傳
정조 12년
右尹前望單子入之徐鼎修落點
정조 12년
傳于李洪載曰違牌亞尹更爲牌招
정조 12년
傳于李亨元曰小宦內官金得九所爲駭悖遠地充軍
정조 12년
傳于李洪載曰當該中官從重推考
정조 12년
以禁府都囚徒傳于李洪載曰囚單子卽有放送之命則至今滯囚可訝其委折査問李得休卽爲放送金虎門哨官汰去放送弘化門哨官分揀放送
정조 12년
李洪載以文禧廟營建郞廳言啓曰本廳堂上知敦寧府事臣尹蓍東與郞廳副司果臣李晩秀進詣本廟奉審則廟內外俱無頉處之意敢啓傳曰知道
정조 12년
李洪載以司僕寺內乘以一二提調意啓曰平安兵使卜定馬使之今月內以合御乘者改封進過限則自本寺草記圭鎭卽其地方定配俾知路馬之所重事命下矣昨接平安兵使趙圭鎭移牒則卜定馬實預差二匹改封進云故臣等取見其馬匹則實差赤多馬步才姑勿論體樣比退馬尤小項短尾尖不可擬議於御乘預差靑驄馬體尤小而品尤劣雖邊馬亦不可備立當初臣等未能詳審致勤嚴敎尙不勝萬萬惶悚而趙圭鎭身爲閫任莫重貢獻馬固當誠心廣求極擇封進而初旣以玄黃妙小側驄蹇足苟充上送及奉嚴敎尤宜惶恐惕念抄擇封進於限內而以此不合之馬無難上送究厥所爲誠極駭痛所封馬匹纔已退却而該兵使趙圭鎭依前下敎安州牧定配之意分付義禁府卜定馬待新兵使赴任更爲封進之意嚴飭何如傳曰直御乘豈易乎比之初次果優矣初旣不論稍優後何必用律然渠若竭誠求之豈敢不以直御乘者封進乎爲先定限使之改封進此雖微事亦三令之意自本寺限前若能頻頻嚴飭渠何敢不從令乎不合御乘更勿草記可也
정조 12년
執義朴長卨疏曰伏以日月迅駛文禧廟祥禫奄闋臣民痛冤與日俱深伏惟我聖上止慈之情尤何堪抑仍伏念臣間在草土陪祭之班一未躬參轉眄之頃園草再宿私心痛缺有倍他人臣於夏間再叨諫職或在楸廬或蒙旋遞哀疚餘喘念絶名塗屢速違逋罪戾冞重莫暴情私悲苦轉深不意今者中丞擢除遽出特點繼以署經有命天牌夜臨他不暇顧章皇出肅因仍蹲冒月已將改一味含默殆若伏馬之不鳴鎭日分臺便同磨驢之踏跡瘝曠至此愧懼冞積區區必遞之義不但爲風樹之哀而已也玆敢冒死哀籲於天地父母之前伏乞俯賜體諒亟行鐫改以安私分以肅朝綱千萬幸甚臣方丐免不宜贅陳而義重沐浴誠出秉彝竊冀聖明之垂察焉嗚呼痛哉追惟丙午心膽俱裂臣於其時蟄伏苫堊亦有見聞惟我王大妃殿下諺敎下者有曰五九月慘變凡百症形自初怪底惟此怪底二字諸逆之眞贓綻露無餘矣嗚呼疹候調補自有常方而妄進熱劑逆醫之罪難容覆載沖年保護專靠乳道而徑爲斷停妖媼之罪宜伏刑戮試以當時縉紳章甫之交章聲討觀之逆醫妖媼一使訊鞫則盤窩深窟庶可覈出而一味靳允尙令假息致使喪三年而讎怨未復擧一世而倫義莫闡矧以北土之歉荒反許善地之移配有若尋常罪謫之遇荒量移者然刑政之失宜已無可言矣逆宇之妖腸逆心千億其態欺君瞞父構成啓草罪犯倫綱萬剮猶輕締結凶偉潛蓄異圖謀擬戎帥要作內外之和應十字刀割坐擁兵衆宿將挾其姪而作變肘腋久秉匂軸老相與其子而稱亂呼吸宗社安危殆同一髮而國家之所以治之者不過誅復謙兩賊而結案之宇鎭只置島棘拖至今日凶賊無所懲畏隄防漸益解狃日前觀鎭之告出而其叵測之情難言之憂尤不可以一刻容貸矣噫彼妖賊雖不可以常情責之旣欲通書而換錢則不於其父不於其弟必於觀鎭者是其平日腸肚之相連情跡之繆綢明若觀火十目難掩而惟彼觀鎭昏夜曳衰奔告相門者亦必有知其難掩之跡罔赦之罪而要爲死中求生之計也是宜拿囚宇賊待用刑夬正典刑嚴覈觀鎭捧口招亦施當律而前後諸臣箚疏迭請只下例批大小抑鬱倘復如何臣於昨日始伏聞通書兩漢則移囚典獄觀鎭則略加平問旋卽全釋云揆以王法尤豈非萬萬疎虞之甚者乎至於偉賊自是潛忒頗僻凶國害家之人也糾結妖宇暗圖擬帥藉賣權勢脅持威福已是人臣極惡大憝也一自儲位有慶之後失圖憤懣隨事怨毒乃於庭候之日肆發何足爲賀之說及其冊禮之日又發何其太蚤之言揚臂公座極口亂嚷顯有不滿之色潛蓄不利之圖凶肚逆腸昭不可掩而薄竄海島三載容息君讎無可復之日王章無夬伸之期臣民憤冤容有其極臣於年前待罪掌憲痛其氣勢之鴟張略論陞庠之用私大爲凶徒之所恚忿迫脅威喝使之聞之左右旁伺詈之嚇之孤畸一身幾陷不測至今追思夢魂猶悸噫臣之伊時所論不過官師相規而臣本見識孤陋言議拙訥恨不能先事直陳逆折奸萌而猶不意凶國禍家之竟至於此也今玆致討亦後於人臣罪至此不誠大矣豈敢望孚格天心克回崇聽也哉然而義理終不可不明冤憤終不可不洩讎賊終不可不誅臣愚死罪伏未知殿下何所顧惜而尙此靳持耶抑以端緖之未究根窩之未覈爲宇偉容貸之資而然耶先乎斷乳而潛釀禍祟後乎熱劑而闖逞凶計則豈可謂端緖之未露根窩之未彰耶矧今妖宇之棘中通書已多難測之憂而凶譎如偉陰鷙如偉者薄竄近島旣無籬圍之嚴防敢與居民而雜處則又安知無通書換錢出沒行凶之變十倍於妖宇者乎其在杜後患懲亂逆之道不可容置於島配一任其往來相通臣謂宇偉一倂拿來嚴囚王府觀鎭則更令該曹嚴覈得情逆醫則移竄於遠島宜矣伏願聖上廓揮乾斷亟從諸臣之請姑待用刑一一究治各正邦刑以洩輿憤以復深讎焉噫近來劇賊同姓之親輒稱古人別族之義古之別族在於先事而見幾今之別族出於已敗而怵禍旣是不幸近出則惟當縮伏畏愼以俟公議之如何今此輔果之證無或有後時之歎也耶其爲有傷於風敎貽羞於朝廷亦非細故也從今以往如此弊習一切嚴禁焉趙圭鎭之從前負犯固何如而過蒙涵貸之恩坐鎭雄閫若固有之已多輿論之惋歎而今番御乘之進上其無嚴不敬之罪固難容貸蹴芻必誅之義雖不足責之於渠輩而蹇蹄病鬃之苟充供奉是豈臣分之所當爲者乎日前納言之疏亶出重事面之義而不賜允從許令更進恩實曲貸遷延後時一向慢謇至下令本寺更飭之嚴敎以致貽惱於重宸古有是否臣實痛之退限已迫雖或更進向前罪犯不可參恕平安兵使趙圭鎭亟施竄配之典宜矣近來臺通極其混淆年前朴柱遇之始通臺望也政眼一出物情大駭伊時銓長旋卽自劾永拔臺望其淸選之不可不愼公議之不敢不從槪可推知今番重通不少留難遽然首擬有何私好汲汲如是耶臣謂伊時參政銓官竝施譴罷之典宜矣惟我聖上其於大小祀典靡不殫誠祭官分排每飭銓曹在銓家奉行之道固當恪勤差擬而臣於文廟秋菜猥差享官伏見韓宗纘亦差堂上執禮之任噫文廟享祀何等嚴重淸朝侍從不爲無多而必以年久枳廢之人惟恐不及必差乃已咫尺明倫堂下寧有如許道理臣亦謂其時差祭銓郞捧現告罷職斷不可已也省疏具悉首陳勿煩次陳別族之說隱晦甚矣何以嚴禁乎趙圭鎭事明知其故犯則當直加嚴處豈待臺章請譴乎銓官事朴柱遇已犯與世累間緣何坐枳雖難的言觀於一擬再擬擬輒有對駁庶可知其委折注擬者亦非矣能免踪跡之嫌乎然擧措之橫缺處義之擔越大有關士大夫去就廉防前亞銓洪秉纘所失倍甚於注擬之銓官彼而斗護此而斷斷何也銓官無論如此如彼本事何關於爾乎銓郞事不允近日朝象稍靜而忽以銓官事間日次換面迭呈古人豈不云乎天下本自無事爲喜事者所乖了爾非喜事中一人乎
정조 12년
戊申十月三十日巳時上御誠正閣漢城判尹率郞廳及五部官員入侍時右副承旨南鶴聞假注書趙台榮記事官李相璜金祖淳漢城判尹徐有防判官吳晉秀中部都事張錫周東部都事鄭斗榮奉事李集命西部都事金晉柱奉事徐季修南部都事洪彝浩奉事李晩祥北部都事尹玄錫以次進伏訖上曰郞廳進前各奏職姓名晉秀等以次仰奏訖上曰今此木綿之發賣古所未有之事何以則實惠不究乎惟在爾等奉行之如何而此與米發賣有異抄戶等節亦似難便矣雖依家之民應有露身之歎其間眞僞有難的知逐戶考察無或見瞞可也有防曰雖令從實抄戶難望其盡善矣斗榮曰或有無籍而無衣之類則何以爲之乎上曰此等之民亦爲抄給而籍法甚重先令入籍後發賣可也上曰賞功罰罪終當有下敎爾等須各悉心奉行可也有防曰各部官抄戶之役自今爲始本府郞廳亦當以時摘奸而抄戶後又當分給矣限畢抄給間本府郞廳及五部官員差祭姑爲安徐事分付何如上曰依爲之出擧條命書掌令朴長卨疏批訖命書傳敎曰原狀還下送之故書目旣不頒布傳敎亦勿出朝紙則因臺章始聞之乍頒旋收徒眩瞻聆政院事極爲駭然當該承旨罷職下吏令攸司從重科治命退諸臣以次退出
정조 12년
戊申十月三十日申時上御誠正閣右承旨與守禦使入侍時右承旨李祖承假注書趙台榮記事官李宗烈記注官金鳳顯守禦使金鍾秀以次進伏訖上命書傳敎曰吏曹參判前望單子入之鍾秀曰本廳草記批旨中有入侍時詢問處之之敎矣向來擧條中臣以依甲辰例擧行爲請而批旨中依爲之三字其下有此後每年條各取居首一人之敎故臣則誤看此後二字認以自明年如是擧行矣臣之矇然不審大段做錯固不勝萬萬惶悚而摠戎廳旣已兩年各取一人之後守摠兩營之擧行斑駁事面終涉未安矣上曰此似由於擧條之未分曉而到今何以爲之則好耶鍾秀曰今番一依甲辰已行之例通瀜試取故一人之竝入於丁未戊申兩年初擇中者只行一番試取則到今丁未條初擇自當在於未經都試中且廳屬七邑馬兵中丁未年初擇成冊上送只是五邑而二邑則未行初擇今若分付兩邑丁未條初擇使之追設成冊上送竝與兩年竝入於初擇而只經戊申都試未經丁未都試者設行丁未都試則可追補歸一至於只被選於丁未初擇者旣赴戊申都試而見落則今不當更試於追設之都試致有一初擇再都試之弊矣上曰依爲之出擧條上曰吏曹參判李在學以北關事方有下詢者卽爲入來肅謝事分付命退諸臣以次退出
정조 12년
戊申十月三十日二更上御重熙堂左副承旨與吏曹參判入侍時左副承旨李祖承假注書趙台榮記事官李相璜金祖淳吏曹參判李在學以次進伏訖上曰卿旣經監賑使今年北路事亦必聞之御史下去後民情何如云耶在學曰臣近聞北來傳說且見御史所報則慰諭蠲恤之澤逈出尋常故一路民情莫不感祝而第新還所捧大違始料來頭還賑多有不贍之患此誠萬萬可悶而南關商賈輩貿穀分往三南陸續輸去者不啻爲累萬財民間裕食之道多靠於此各邑地土船私相募得則船主亦非不樂從而輒爲本官之所奪執又爲下屬之所操縱萬無私力可得之勢商賈之客地留滯者非但狼狽北民之指日顒企者擧皆落莫云此雖私貿旣係民命則各邑之不給船隻恐非仰體德意之道行會申飭且有舊例今亦自廟堂關飭於三南道臣星火知委於道內沿海邑各於北商所到處覓給船隻趁今發送則其有補於賑濟者誠大矣且聞穀物私貿或有自官防禁之弊云荒歲貿遷何可禁之乎此亦一體申飭似好適有所聞故敢此仰達矣上曰向於御史辭陛之前此事亦有面諭意謂其間已有措劃尙不知委本道及三南諸道可謂太泛忽故宰臣李彝章監賑之績至今最稱善而其政最先於搜集商舶一事首尾陸續爭先販貿上不煩公家之勞民亦不知爲饑歲云爾今似後時亦猶可及自廟堂一邊飭諭繡衣處一邊行會本道及三南諸道凡係入北之船無得執留如是萬一操縱不卽回泊本道伯卽爲據實狀聞事一體申飭可也出擧條命退諸臣以次退出
정조 12년
兼都承旨沈豐之藥院直行左承旨李時秀坐右承旨李亨元坐直左副承旨李祖承坐右副承旨尹行元坐同副承旨李洪載坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
李亨元啓曰來初七日朝參日次矣敢稟傳曰停
정조 12년
李洪載啓曰輪對官來待矣敢啓傳曰後日次來待
정조 12년
傳于李亨元曰出宮門路以月覲門內爲之
정조 12년
傳于李洪載曰侍衛軍兵毛具
정조 12년
執義朴長卨啓曰臣姿本庸愚識又淺短本不合於淸朝耳目之任而過蒙洪造屢叨言責前後尸素居常愧懼今於見職歷日虛縻義重懲討不容泯默略控憂憤仰瀆崇聽尾附數語以備察納而智未周物辭不達意及承批旨辭敎截嚴誨責備至臣滿心慙恧無地自容第其別族事臣雖不拈出其姓名二字以其偉族之前後章奏中輔果之證觀之事旣彰露人皆嗤點而以大義則親可以滅以近出而族不可別故臣果以傷風敎羞朝廷等語有所仰達而至於論銓官之重擬朴柱遇事實緣物論之齊駭竊附官師之相規而已初豈有彼此之別而獨不爲之言乎自顧臣身比若虛舟不足有無於當世本無愛惡於其間而愚衷所發粗效一言不惟不賜允兪乃反嚴批致勤責敎此莫非臣之誠意淺薄言議拙訥不能見孚於君父之致以此情踪其何敢一刻晏然於臺次乎昨緣日暮今始來避所失尤大請命遞斥臣職答曰避辭之罄說未罄之蘊雖曰古例卽然今之臺閣豈若古之臺閣乎非挾雜則黨私也風裁則不及古人口氣則乃欲效倣可乎責敎之下但當引罪豈敢曰如此如彼乎
정조 12년
李洪載啓曰漢城府判尹徐有防左尹南玄老右尹徐鼎修庶尹丁載遠判官吳晉秀主簿朴宗敬兪漢輔依下敎來待矣傳曰入侍
정조 12년
傳于李洪載曰發遣吏郞諸執事淸齋與否摘奸以來
정조 12년
李亨元以兵曹言啓曰卽者副司果韓宗纘着帽帶自金虎門入來擊進善門傳漏皷凡擊申聞皷之例自敦化西挾門入來擊申聞皷然後令攸司稟處事草記而今此韓宗纘則雖帶軍銜不由敦化西挾門自金虎門入來肆然擊傳漏皷究其所爲萬萬驚駭本事依例勿施而其罪狀令該府拿問嚴處所帶下隷則身佩章標故問之乃是借得本曹佐郞李福潤色丘也福潤方帶禁喧之職而借隷於人有此率入擊皷之境後弊所關不可仍置亦令該府拿問處之何如傳曰此與攔入有異亦與向來具彝錫事有異而皷非當撾之皷門非當入之門此一款有違設皷時定式之受敎請罪事依施至於借隷一事此非擊皷時所借卽呈疏時所借郞官何以知韓宗纘心內事乎請拿似過矣爲先從重推考可也